钦定古今图书集成/明伦汇编/氏族典/第268卷 > 王曾
## 钦定古今图书集成/明伦汇编/氏族典/第268卷 > 王曾

按《宋史王曾传》，“曾字孝先，青州益都人。咸平中，由乡
贡试礼部，廷对皆第一。杨亿见其赋，叹曰：‘王佐器也’。
以将作监丞通判济州，代还。景德初，迁右正言，知制
诰，迁翰林学士，出知应天府。天禧中，徙天雄军，复参
知政事。仁宗立，迁礼部尚书，拜同中书门下平章事，
集贤殿大学士。”王钦若卒，曾以门下侍郎兼户部尚
书。始，太后受册，将御大安殿，曾执以为不可。及长宁
节上寿，止供张便殿，太后左右姻家稍通请谒，曾多
所裁抑，太后滋不悦。会玉清昭应宫灾，乃出知青州，
以彰信军节度使复知天雄军。契丹使者往还，敛车
徒而后过，无敢哗者。景祐元年，为枢密使。明年，拜右
仆射，封沂国公。宝元元年冬，大星坠其寝，左右惊告，
曾曰：“后一月当知之。”如期而薨。赠侍中，谥文正。